CELEX: 32012D0671
Language: et
Date: 2012-10-23 00:00:00
Title: 2012/671/EL: Euroopa Kohtu otsus, 23. oktoober 2012 , Euroopa Kohtu asepresidendi kohtunikuülesannete kohta

30.10.2012   
            
            
               ET
            
            
               Euroopa Liidu Teataja
            
            
               L 300/47
            
         EUROOPA KOHTU OTSUS,
   23. oktoober 2012,
   Euroopa Kohtu asepresidendi kohtunikuülesannete kohta
   (2012/671/EL)
   EUROOPA KOHUS,
   võttes arvesse Euroopa Liidu toimimise lepingut, eriti selle artikleid 278, 279 ja 280 ning artikli 299 neljandat lõiku;
   võttes arvesse Euroopa Aatomienergiaühenduse asutamislepingut, eriti selle artikli 81 kolmandat ja neljandat lõiku ning artiklit 157 ja artikli 164 kolmandat lõiku;
   võttes arvesse protokolli Euroopa Liidu Kohtu põhikirja kohta, eriti selle artikleid 9a, 39 ja 57;
   võttes arvesse 25. septembri 2012. aasta Euroopa Kohtu kodukorda, eriti selle artikli 10 lõiget 3 ning artikleid 13 ja 160–166,
   ning arvestades järgmist:
   
               (1)
            
            
               Vastavalt protokolli Euroopa Liidu Kohtu põhikirja kohta artikli 39 teisele lõigule võib selle artikli esimeses lõigus osutatud pädevust teostada Euroopa Kohtu asepresident kodukorras sätestatud tingimusel.
            
         
               (2)
            
            
               Euroopa Kohtu kodukorra artikli 10 lõike 3 kohaselt määrab Euroopa Kohus otsusega kindlaks, millistel tingimustel asendab asepresident Euroopa Kohtu presidenti tema kohtunikuülesannete täitmisel.
            
         
               (3)
            
            
               25. septembri 2012. aasta Euroopa Kohtu kodukord jõustub 1. novembril 2012.
            
         
               (4)
            
            
               Otsus selle kohta, millistel tingimustel asendab asepresident Euroopa Kohtu presidenti tema kohtunikuülesannete täitmisel, peaks jõustuma samal kuupäeval.
            
         VÕTAB VASTU KÄESOLEVA OTSUSE:
   Artikkel 1
   Euroopa Kohtu asepresident asendab Euroopa Kohtu presidenti protokolli Euroopa Liidu Kohtu põhikirja kohta artikli 39 esimeses lõigus ja artiklis 57 ning Euroopa Kohtu kodukorra artiklites 160–166 ette nähtud kohtunikuülesannete täitmisel.
   Kui asepresidendil esineb takistus, täidab eelmises lõigus osutatud ülesandeid üks viiest kohtunikust koosneva koja presidentidest või kui see ei ole võimalik, siis üks kolmest kohtunikust koosneva koja presidentidest või kui see ei ole võimalik, siis üks ülejäänud kohtunikest, kes määratakse vastavalt kodukorra artiklis 7 sätestatud järjestusele.
   Artikkel 2
   Käesolev otsus jõustub 1. novembril 2012.
   Artikkel 3
   Käesolev otsus avaldatakse Euroopa Liidu Teatajas.
   
      Luxembourg, 23. oktoober 2012
      
         
            Kohtusekretär
         
         A. CALOT ESCOBAR
         
            President
         
         V. SKOURIS